
נוסח לא מתוקן

מושב ראשון
<פרוטוקול מס' 4>
מישיבת ועדת הכספים 
יום שני, כ"ב באייר התשע"ה (11 במאי 2015), שעה 13:10
<סדר היום:>
<הארכת מועדים לפי חוק מימון מפלגות, התשל"ג-1973>
נכחו:

<חברי הוועדה:> 
ניסן סלומינסקי – היו"ר
יצחק כהן

מיקי לוי

אורי מקלב

עיסאווי פריג'

<מוזמנים:> 
	מירה רזין
	–
	סמנכ"ל, משרד מבקר המדינה

	חנה רותם
	–
	מנהלת אגף לביקורת בחירות ומימון מפלגות, משרד מבקר המדינה

	מיכל שמואלי
	–
	יחידת רשם המפלגות, משרד המשפטים

	שלומה אמסטרדמסקי-לוין
	–
	פעילה, המשמר החברתי

	רותם קקון
	–
	יועץ סיעת כולנו

	יואב רפאל
	
	

	
	
	


<ייעוץ משפטי: >
שגית אפיק
אייל לב ארי

איילת וולברג
<מנהל הוועדה:>
טמיר כהן
<רישום פרלמנטרי:>
אירית שלהבת
<הארכת מועדים לפי חוק מימון מפלגות, התשל"ג-1973>
<היו"ר ניסן סלומינסקי:>
צהרים טובים. אנחנו פותחים את ישיבת ועדת הכספים. אני מתנצל על כך שנאלצנו לדחות את פתיחת הישיבה וגם טיפה איחרנו אבל השתתפנו בדיון אחר בדבר סדרי דיון מיוחדים בוועדה המסדרת. 
יש בפנינו שני נושאים. נושא ראשון הוא דחיית מועדים – בקשה של כל סיעות הבית לדחות את מועד ההגשה, גם של הדוחות השוטפים וגם של דוחות בחירות. מבקשים לדחות את המועד. נמצאות אתנו כאן שתי נציגות ממשרד מבקר המדינה. 

<עיסאווי פריג':>
במכתב שמונח כאן אכן כל הסיעות ביקשו דחייה של הגשת הדוח של הבחירות, אבל לגבי הדוח השוטף לא כל הסיעות ביקשו. אני רואה בקשה רק של סיעה אחת. 

<היו"ר ניסן סלומינסקי:>
ההבנה עם מבקר המדינה היא שלא דוחים את ההגשה רק לחלק מן הסיעות אלא תמיד "מיישרים קו". אם דוחים- - - 

<עיסאווי פריג':>
לא כל הסיעות ביקשו את דחיית מועד הגשת הדוחות השוטפים. 

<היו"ר ניסן סלומינסקי:>
לא משנה. כאשר דוחים את המועדים בחודשיים או שלושה אפשר להגיש גם שלושה חודשים לפני כן. זה אומר שיש לך אפשרות למשוך יותר זמן אבל אם אתה רוצה להגיש בלי דחייה – בכבוד, אין לך בעיה. זה רק נותן אופציה. 

<שגית אפיק:>
ברגע שדוחים מבקר המדינה דוחה גם את מועד הגשת הדוח שלו. 
<עיסאווי פריג':>
אני קורא במכתב שמונח כאן. 

<שגית אפיק:>
חלק ביקשו וחלק לא. 

<יצחק כהן:>
מי שיכול להגיש, שיגיש. 

<שגית אפיק:>
אם תחליט להגיש בזמן מבקר המדינה יגיש בהתאמה את הדוחות שלו. 

<חנה רותם:>
תשע מהסיעות ביקשו את הארכת מועד הגשת הדוחות גם לגבי השוטפים וגם לגבי הבחירות. 

<עיסאווי פריג':>
מי הסיעה שלא ביקשה?

<חנה רותם:>
אני לא יודעת. 

<שגית אפיק:>
סיעת כולנו. 

<אייל לב ארי:>
בסיעה המשותפת רק חד"ש ביקשה הארכה כי היא ניהלה את החשבונות של יתר הסיעות בזמן הבחירות. 

<יצחק כהן:>
מרצ גם ביקשה?

<שגית אפיק:>
מרצ ביקשה. 

<עיסאווי פריג':>
אני רוצה להבין.

<יצחק כהן:>
מי שיכול להגיש, שיגיש. 

<חנה רותם:>
מי שיכול להגיש, מוזמן להגיש. הדוח שלנו יפורסם אחרי ההארכה. 

<מירה רזין:>
אני סמנכ"לית במשרד מבקר המדינה, אחראית על מימון מפלגות. נמצאת אתי חנה רותם שהיא מנהלת אגף שאחראי על מימון מפלגות. 
למבקר המדינה אין התנגדות להיענות לבקשה לדחות את הגשת הדוחות. אנחנו רק מבקשים שהמועד שעד אליו יוגשו הדוחות יהיה 19 באוקטובר 2015, שבועיים לאחר סוכות. זה גם עולה מתוך המכתב שמנכ"ל המשרד כתב לוועדה. 

כמובן שבהתאם למועד שייקבע שעד אליו יידחה מועד הגשת הדוחות מבקר המדינה יגיש את הדוחות שלו 22 שבועות לאחר מכן.

<יצחק כהן:>
הם מבקשים לדחות את המועד עד 29 באוקטובר. 

<שגית אפיק:>
ביקשו לדחות עד 1 בנובמבר. 

<יצחק כהן:>
מה הרציונל?

<מירה רזין:>
חשבנו שהיות והדחייה ארוכה יחסית אז הצענו את ה-19 באוקטובר. 

<יצחק כהן:>
עוד 10 ימים זה קריטי?

<מירה רזין:>
לא אמרתי שזה קריטי. 

<עיסאווי פריג':>
על-פי ההיגיון, החברות והארגונים מתחילים בהגשת דוחות 4 חודשים אחרי תום שנת הכספים. מה שטוב שם למה לא טוב כאן? 4 חודשים. החברות מתחילות להגיש דוחות ב-1 במאי, נותנים 5 חודשים לחברה להתארגן. שנת הכספים אצלנו נגמרה ב-17 במרץ. זה מגיע ל-5 חודשים. 

<מירה רזין:>
אדוני, אם יורשה לי להסביר, אנחנו מדברים פה על דוחות כספיים, חלקם מתחילים בתקופה שלאחר הבחירות לכנסת התשע-עשרה, שעוד לא הוגשו למבקר המדינה. עבר כבר זמן רב. 

<עיסאווי פריג':>
את מתכוונת לדוחות השוטפים. אם כך, בואו נפריד. 

<היו"ר ניסן סלומינסקי:>
לא, שיהיה ביחד. 

<מירה רזין:>
הם היו אמורים להיות מוגשים למבקר המדינה על-פי החוק ב-1 במאי. 

<היו"ר ניסן סלומינסקי:>
אשאל אתכן, כדי לקצר את הדיון. מאחר וכולם ביקשו הארכה ל-1 בנובמבר 2015, יש לכם איזו התנגדות?

<מירה רזין:>
אין לנו התנגדות עקרונית. המחשבה היתה שפרק הזמן ארוך מאוד ויש גם אינטרס ציבורי לפרסם את הדוחות מוקדם יותר לציבור. 

<היו"ר ניסן סלומינסקי:>
נכון, אבל 10 ימים, ביני ובינך, מה הם? בהתאם לזה נדחה גם את מועד הגשת הדוח של מבקר המדינה. 

<שגית אפיק:>
הארכה עד 1 בנובמבר לסיעות, הארכה עד 3 באפריל לדוחות מבקר המדינה.

<עיסאווי פריג':>
אני מבקש שתחזרו על ההחלטה. 

<שגית אפיק:>
ההחלטה, על-פי הבנתי, עד 1 בנובמבר יגישו הסיעות את הדוח השנתי ואת הדוח לבחירות ומבקר המדינה יגיש את הדוח שלו עד 3 באפריל. 

אני רק רוצה להעיר הערה לגבי סעיף 10, שהוא הסעיף המסמיך שמכוחו אנחנו מאשרים כאן את הבקשות. עד הכנסת האחרונה הסעיף הזה דיבר על כך שהבקשות יוגשו לוועדת הכספים והוועדה תתייעץ עם מבקר המדינה. בכנסת האחרונה, במסגרת הצעת חוק פרטית תוקן סעיף 10, ובמסגרת התיקון, מ"התייעצות עם המבקר" עברנו ל"הסכמה עם המבקר". גילינו את זה רק בדיון הנוכחי מכיוון שהתיקון נעשה בוועדת הכנסת, כמדומני, ולא בוועדת הכספים. אני חושבת שקצת בעייתי שהוועדה צריכה לקבל את הסכמת מבקר המדינה לצורך העניין. מבחינה מוסדית יש פה איזו שאלה של איזונים ובלמים, בייחוד לאור העובדה שהוועדה גם מאשרת את תקציב מבקר המדינה וגם משמשת ועדת השירות שלו. אני חושבת שהיה נכון יותר להישאר עם ה"התייעצות".

<חנה רותם:>
אשמח להפנות אותך ליועצת המשפטית של ועדת הכנסת, גם ליועצת המשפטית של ועדת החוקה, חוק ומשפט וגם לפרוטוקול שבו צוינו הרציונלים להחלטה הספציפית הזאת. 
<שגית אפיק:>
עברנו עליו. דיברנו איתם. הבנתי שזאת היתה פשרה. 

<חנה רותם:>
זאת היתה פשרה כי החוק שעבר בעצם נתן תמריץ שלילי למפלגות להגיש דוחות כספיים, בהתחשב בעובדה שהחוק הזה קובע שכל כספי המימון משולמים להם מייד לאחר הבחירות. 

<שגית אפיק:>
עדיין יש פה פגיעה בסמכות האינהרנטית של הוועדה. 

<היו"ר ניסן סלומינסקי:>
בכל מקרה, אם זה עבר בצורת חוק אז- - -

<שגית אפיק:>
צריך לתקן את זה בחקיקה. אני רק מאירה את תשומת לב חברי הוועדה. 

<היו"ר ניסן סלומינסקי:>
את "מרימה להנחתה" למי שירצה במסגרת הצעת חוק פרטית להחזיר את הנוסח לכפי שהיה קודם. זה לא מה שאנחנו נעשה כי נדרשת הצעת חוק. 

<אורי מקלב:>
אם עכשיו עומדים לשנות חוקי-יסוד, למשל בעניין גודל הממשלה, "קטן עלינו" לשנות כזאת הצעת חוק בעניין "בהסכמה" או "בהתייעצות". 

<היו"ר ניסן סלומינסקי:>
אתה לא יודע מה עוד עומדים לשנות. "הרימו כאן להנחתה" למי שירצה להרים את זה להצעת חוק פרטית. 

<יצחק כהן:>
יש הבדל מהותי. התייעצות יכולה להיות גם בטלפון. 

<היו"ר ניסן סלומינסקי:>
מי בעד לאשר את התאריכים כפי ששגית אפיק הקריאה? ירים את ידו. מי נגד?
הצבעה

בעד – 5
נגד – אין 

נמנעים – אין

ההצעה להארכת מועדי הגשת דוחות הסיעות (הדוח השנתי והדוח לבחירות) ל-1.11.2015 ודוח מבקר המדינה ל-3.4.2016, נתקבלה.  

<היו"ר ניסן סלומינסקי:>
ההצעה אושרה פה אחד. 

<שגית אפיק:>
ביחס לתקופה שמתחילה מיום 1 בפברואר 2013 ומסתיימת ביום 31 מרץ 2015. 

<אייל לב ארי:>
כי הבחירות לכנסת התשע-עשרה היו ב-22 בינואר 2013 והיא התכנסה לראשונה ב-5 בפברואר. התוצאות התפרסמו שבוע לאחר מכן, ב-29 בינואר 2013. לכן זה מ-1 בפברואר 2013 ועד 31 במרץ 2015. 

<היו"ר ניסן סלומינסקי:>
אני רוצה לציין, בניגוד למה שאירע בוועדת הכנסת שעכשיו באתי עכשיו ממנה, שמה שקורה עכשיו יכול להיות דגם טוב לעבודה יפה של הכנסת, של אחדות, של הבנה. זה יכול להיות דגם טוב. 

<עיסאווי פריג':>
אתה עוד תתגעגע לוועדת הכספים...

<היו"ר ניסן סלומינסקי:>
תודה רבה. הישיבה נעולה.  

<הישיבה ננעלה בשעה 13:25.>
